Útskýrið í stuttu máli hverjir eru helstu kostir og gallar þess að vísindamenn breyti mannkyninu í hreina orku ? Svarið við þessari spurningu liggur nokkuð ljóst fyrir , eins og hér verður rakið . Afstæðiskenning Einsteins segir okkur að á milli massa og orku ríki sambandið E = mc 2 , þar sem E táknar orku , m stendur fyrir massa , og c er hraði ljóssins . Nú er hraði ljóssins um 300.000 km á sekúndu , svo lítill massi svarar til feikimikillar orku . Vísindamenn gera ráð fyrir að meðalþyngd karlmanna sé um 80 kg og meðalþyngd kvenmanna um 60 kg . Enn fremur gera sömu vísindamenn ráð fyrir að það séu nokkurn veginn jafn margir karlar og konur í heiminum . Meðalþyngd manneskju er þess vegna 70 kg . Í heiminum búa nú um 6,7 milljarðar manna , og samanlögð þyngd allra manneskja í heiminum er því um 469 milljón tonn . Við skulum gefa okkur að hægt sé breyta öllum þessum massa í orku með 100% nýtni . Þeir vísindamenn sem stunda rannsóknir og mælingar á umbreytingu manna í hreina orku telja þó flestir að báðar forsendurnar séu nokkuð vafasamar . En vegna þess hveru einfalt er að reikna dæmið á þennan hátt , skulum við láta okkur hafa það . Hér sjást nokkrir þeirra vísindamanna sem vinna að því að breyta mannkyninu í hreina orku . Við það að breyta hverri einustu manneskju í heiminum í orku fást þá um það bil 4,22 * 1028 júl samkvæmt Einstein . Þessi gríðarlega orka verður að teljast einn helsti kostur þess að breyta öllu mannkyninu í orku ! Ein og sér segir talan þó flestum lítið , svo við skulum setja hana í skynsamlegt samhengi . Þessi mikla orka dugir til að hafa kveikt á einni 60 vatta ljósaperu í um það bil 22 milljón milljón milljón ár . Til samanburðar er talið að aldur alheimsins sé um 13.000 milljón ár . Helsti kostur þess að breyta öllu mannkyninu í orku er því að geta haldið góðu lesljósi gangandi eins lengi og þörf gæti mögulega verið á . Spyrjandi vill einnig fá að vita hvaða ókostir fylgi því að breyta mannkyninu í hreina orku . Í fljótu bragði sjáum við enga galla við það . Nær allir vísindamenn sem stunda rannsóknir og mælingar á þessu sviði eru okkur sammála . Einn og einn svartur sauður hefur þó bent á að það gæti talist galli að enginn sé þá eftir til að lesa við ljósið , þar sem aðgerðin hefur óneitanlega í för með sér útrýmingu mannkynsins . Sú mótbára er þó léttvæg . Flestir telja það til dæmis ekki eftir sér að láta ljós loga heima hjá sér þótt þar sé enginn að lesa við ljósið ! Við teljum þess vegna fullljóst að engir ókostir fylgi því að vísindamenn breyti mannkyninu í hreina orku . Þeir sem vilja fræðast meira um heillandi rannsóknir á þessu sviði geta skoðað vefsetur vísindamanna á rannsóknarmiðstöð við Bolognaháskóla c = mE 2 . Ef hlekkurinn virkar ekki þá er mjög líklegt að vísindamennirnir séu búnir að breyta sjálfum sér í hreina orku . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .